CELEX: 22016D0383
Language: mt
Date: 2016-03-07 00:00:00
Title: Deċiżjoni Nru 1/2016 tal-Kumitat tal-Ambaxxaturi AKP-UE tas-7 ta' Marzu 2016 dwar l-approvazzjoni tad-derogi tar-Regolament Finanzjarju taċ-Ċentru għall-Iżvilupp tal-Intrapriżi (ĊŻI) [2016/383]

17.3.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 72/59
            
         DEĊIŻJONI Nru 1/2016 TAL-KUMITAT TAL-AMBAXXATURI AKP-UE
   tas-7 ta' Marzu 2016
   dwar l-approvazzjoni tad-derogi tar-Regolament Finanzjarju taċ-Ċentru għall-Iżvilupp tal-Intrapriżi (ĊŻI) [2016/383]
   IL-KUMITAT TAL-AMBAXXATURI AKP-UE,
   Wara li kkunsidra l-Anness III għall-Ftehim ta' Sħubija bejn il-membri tal-Grupp tal-Istati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra (1), u partikolarment l-Artikolu 2(6) tiegħu,
   Wara li kkunsidra d-Deċiżjoni Nru 5/2004 tal-Kumitat tal-Ambaxxaturi tal-ACP-KE tas-17 ta' Diċembru 2004 dwar ir-Regolament Finanzjarju taċ-Ċentru għall-Iżvilupp tal-Intrapriża (2) (ir-“Regolament Finanzjarju taċ-ĊŻI”),
   Billi:
   
               (1)
            
            
               L-Anness III għall-Ftehim ta' Sħubija AKP-UE bejn il-membri tal-Grupp tal-Istati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra, (il-Ftehim ta' Sħubija AKP-UE) jobbliga lill-Kumitat tal-Ambaxxaturi AKP-UE biex jimmonitorja l-istrateġija ġenerali taċ-ĊŻI u jissorvelja l-ħidma tal-Bord Eżekuttiv.
            
         
               (2)
            
            
               L-Anness III għall-Ftehim ta' Sħubija AKP-UE jobbliga lill-Bord Eżekuttiv taċ-ĊŻI sabiex jistabbilixxi r-regolamenti finanzjarji u tal-persunal u r-regoli tal-operazzjonijiet.
            
         
               (3)
            
            
               L-Istatuti u r-Regoli ta' Proċedura taċ-Ċentru għall-Iżvilupp tal-Intrapriżi adottati bid-Deċiżjoni Nru 8/2005 tal-Kumitat tal-Ambaxxaturi AKP-UE (3) (l-“Istatuti taċ-ĊŻI”) u r-Regolament Finanzjarju taċ-ĊŻI jipprovdu s-salvagwardji f'termini ta' informazzjoni u superviżjoni mill-Kumitat tal-Ambaxxaturi AKP-UE.
            
         
               (4)
            
            
               Fid-39 sessjoni tiegħu li saret mid-19 sal-20 ta' Ġunju 2014 f'Nairobi, il-Kunsill tal-Ministri AKP-UE qabel, f'Dikjarazzjoni Konġunta, li jkompli bl-għeluq ordnat taċ-ĊŻI u bl-emendi tal-Anness III għall-Ftehim ta' Sħubija AKP-UE u, għal dak il-għan, li jiddelega setgħat lill-Kumitat tal-Ambaxxaturi AKP-UE biex imexxi din il-kwistjoni 'l quddiem bil-ħsieb tal-adozzjoni tad-deċiżjonijiet meħtieġa.
            
         
               (5)
            
            
               Fid-Deċiżjoni tiegħu Nru 4/2014 (4), il-Kumitat tal-Ambaxxaturi AKP-UE ifakkar li l-għeluq taċ-ĊŻI għandu jirrispetta l-kompetenzi tal-awtoritajiet superviżorji taċ-ĊŻI stabbiliti fl-Anness III għall-Ftehim ta' Sħubija AKP-UE u l-arranġamenti dettaljati stipulati mill-Kunsill tal-Ministri AKP-UE fid-Dikjarazzjoni Konġunta tiegħu.
            
         
               (6)
            
            
               It-talba mingħand il-Bord Eżekuttiv taċ-ĊŻI lill-Kumitat tal-Ambaxxaturi AKP-UE permezz ta' ittra datata d-19 ta' Ottubru 2015 tispjega li fil-kuntest tal-għeluq taċ-ĊŻI, il-Bord Eżekuttiv taċ-ĊŻI jixtieq jidderoga mill-Artikolu 27(1) u (5) tar-Regolament Finanzjarju taċ-ĊŻI, u jfittex l-approvazzjoni minn qabel mill-Awtoritajiet Superviżorji.
            
         
               (7)
            
            
               Il-modifika ta' jew derogi mir-Regolament Finanzjarju taċ-ĊŻI u r-Regolamenti tal-Persunal taċ-ĊŻI (5), skont il-ħtiġijiet li jistgħu jirriżultaw mill-implimentazzjoni ta' proċess għall-għeluq ordnat taċ-ĊŻI, teħtieġ proċedura flessibbli.
            
         
               (8)
            
            
               Huwa neċessarju li r-rekwiżiti tal-ħatra ta' soċjetà ta' awdituri għal perjodu ta' tliet snin, kif stabbilit fl-Artikolu 27(1) tar-Regolament Finanzjarju taċ-ĊŻI, u r-rekwiżit li din is-soċjetà tfassal kull sena rapport tal-awditjar statutorju, skont l-Artikolu 27(5) ta' dak ir-Regolament, jiġu adattati sabiex jiżguraw proċedura aktar effiċjenti fil-kuntest tal-għeluq tal-organizzazzjoni,
            
         ADOTTA DIN ID-DEĊIŻJONI:
   Artikolu 1
   1.   Il-Kumitat tal-Ambaxxaturi AKP-UE jagħti l-opinjoni favorevoli tiegħu dwar id-deroga mill-Artikolu 27(1) u (5) tar-Regolament Finanzjarju taċ-ĊŻI, b'effett immedjat.
   2.   B'deroga mill-Artikolu 27(1) tar-Regolament Finanzjarju taċ-ĊŻI, iċ-ĊŻI għandu jkun jista' jaħtar soċjetà ta' awdituri għal perjodu ta' erba' snin li jkopri s-snin finanzjarji 2013 sa 2016. Din is-soċjetà tal-awdituri għandha tintagħażel skont il-proċeduri ta' akkwist previsti fir-Regolament Finanzjarju taċ-ĊŻI.
   B'deroga mill-Artikolu 27(5) tar-Regolament Finanzjarju taċ-ĊŻI, ser titnieda verifika multiannwali għas-snin li għadhom ma ġewx awditjati u ser jiġi ppreżentat rapport uniku finali lill-Bord Eżekuttiv taċ-ĊŻI.
   Artikolu 2
   Il-Kumitat tal-Ambaxxaturi AKP-UE jawtorizza lill-Bord Eżekuttiv taċ-ĊŻI biex jidderoga minn u/jew jimmodifika r-Regolament Finanzjarju taċ-ĊŻI u r-Regolament tal-Persunal taċ-ĊŻI skont il-ħtiġijiet li jistgħu jirriżultaw mill-implimentazzjoni ta' proċess għall-għeluq ordnat taċ-ĊŻI. Il-Bord Eżekuttiv taċ-ĊŻI għandu immedjatament jinforma lill-Kumitat tal-Ambaxxaturi AKP-UE b'kull tali deċiżjoni ta' deroga u/jew modifika tar-regolamenti taċ-ĊŻI.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.
   
      Magħmul fi Brussel, is-7 ta' Marzu 2016.
      
         
            Għall-Kumitat tal-Ambaxxaturi AKP-UE
         
         
            Il-President
         
         P. DE GOOIJER
      
   
   
      (1)  Ftehim iffirmat f'Cotonou fit-23 ta' Ġunju 2000 (ĠU L 317, 15.12.2000, p. 3), kif emendat mill-Ftehim iffirmat fil-Lussemburgu fil-25 ta' Ġunju 2005 (ĠU L 209, 11.8.2005, p. 27) u mill-Ftehim iffirmat f'Ouagadougou fit-22 ta' Ġunju 2010 (ĠU L 287, 4.11.2010, p. 3).
   
      (2)  ĠU L 70, 9.3.2006, p. 52.
   
      (3)  ĠU L 66, 8.3.2006, p. 16.
   
      (4)  ĠU L 330, 15.11.2014, p. 61.
   
      (5)  ĠU L 348, 30.12.2005, p. 54.